(ສພຊ) ລະຫວ່າງວັນທີ 26 ກຸມພາ ຫາ 1 ມີນາຜ່ານມາ, ທ່ານ ວິໄລວົງ ບຸດດາ ຄຳ ກຳມະການສູນກາງພັກ, ປະທານກຳມາທິການແຜນການ, ການເງິນ ແລະການກວດ ສອບ ພ້ອມດ້ອຍຄະນະ ເຄື່ອນໄຫວຢ້ຽມຢາມ ແລະເຮັດວຽກຢູ່ແຂວງຫົວພັນ ເພື່ອລົງຕິດ ຕາມກວດກາ ແລະຊຸກຍູ້ການຈັດຕັ້ງປະຕິບັດວຽກງານພັດທະນາຊົນນະບົດ, ລຶບລ້າງ ຄວາມທຸກຍາກ
ຕິດພັນກັບການຈັດຕັ້ງປະຕິບັດບັນດາເປົ້າໝາຍການພັດທະນາແບບຍືນຍົງ (SDGs), ນະໂຍບາຍສົ່ງເສີມ ແລະພັດທະນາວິສາຫະກິດຂະໜາດນ້ອຍ ແລະຂະໜາດ ກາງ (SMEs) ໂດຍລົງເຮັດວຽກຮ່ວມກັບເຂດຈຸດສຸມພັດທະນາຄື: ເຂດລາວຮຸ່ງພຽງສາ ເມືອງຊຽງຄໍ້, ເຂດບ້ານສະເຫລີຍ ເມືອງຊຳເໜືອ, ເຂດບ້ານເມືອງບໍ່ ເມືອງຫົວເມືອງ ເຊິ່ງໃນແຕ່ລະຈຸດໄດ້ຮັບຟັງການລາຍງານໂດຍຫຍໍ້ກ່ຽວກັບວຽກງານການພັດທະນາຊົນນະບົດ ໃນໄລຍະຜ່ານມາ; ຫລັງຈາກນັ້ນ, ໄດ້ຊັກຖາມເຈາະຈີ້ມຕໍ່ບົດລາຍງານດັ່ງກ່າວ ແລະລົງ ຢ້ຽມຊົມພື້ນທີ່ຕົວຈິງໃນເຂດຈຸດສຸມ.
ທ່ານ ວິໄລວົງ ບຸດດາຄຳ ຮຽກຮ້ອງມາຍັງພະນັກງານການນຳຂອງແຂວງ, ເມືອງ ແລະພໍ່ແມ່ປະຊາຊົນບັນດາເຜົ່າ ຈົ່ງພ້ອມກັນເປັນເຈົ້າການເອົາໃຈໃສ່ສືບຕໍ່ຈັດຕັ້ງປະຕິບັດ ໜ້າທີ່ວຽກງານການພັດທະນາຊົນນະບົດ, ລຶບລ້າງຄວາມທຸກຍາກຂອງປະຊາຊົນບັນດາ ເຜົ່າຢູ່ໃນແຂວງ ໃຫ້ນັບມື້ພັດທະນາຂຶ້ນເລື້ອຍໆ.
ວັນທີ 6 ມີນາ, ທ່ານ ສົມພູ ດວງສະຫວັນ ຄະນະປະຈຳສະພາແຫ່ງຊາດ, ປະ ທານກຳມາທິການວັດທະນະທຳ-ສັງຄົມ ພ້ອມດ້ວຍຄະນະ ກໍລົງເຄື່ອນໄຫວຕິດຕາມກວດ ກາ ແລະຊູກຍູ້ການຈັດຕັ້ງປະຕິບັດວຽກງານດັ່ງກ່າວຂ້າງເທິງຢູ່ແຂວງຫລວງນ້ຳທາ ເຊິ່ງ ໄດ້ເປີດກອງປະຊຸມປຶກສາຫາລືຮ່ວມກັບສະພາປະຊາຊົນແຂວງ (ສພຂ) ເຂົ້າຮ່ວມມີທ່ານ ເພັງພາວັນ ດາວພອນຈະເລີນ ຮອງເຈົ້າແຂວງໆດັ່ງກ່າວ, ບັນດາທ່ານສະມາຊິກສະພາແຫ່ງຊາດ (ສສຊ) ປະຈຳເຂດເລືອກຕັ້ງ, ສະມາຊິກສະພາປະຊາຊົນແຂວງ (ສສຂ) ແລະ ຫົວໜ້າ-ຮອງຫົວໜ້າພະແນກການທີ່ກ່ຽວຂ້ອງ ພ້ອມດ້ວຍພະນັກງານຊ່ວຍວຽກ ລວມ 34 ທ່ານ.
ບັນດາພະແນກການຜັດປ່ຽນກັນຂຶ້ນລາຍງານສະພາບການຈັດຕັ້ງປະຕິບັດວຽກ ງານຂອງຕົນໂດຍຫຍໍ້ເປັນຕົ້ນ: ການພັດທະນາຈຸດສຸມແກ້ໄຂຄວາມທຸກຍາກ, ຈຸດສຸມຈັດ ສັນພູມລຳເນົາ, ຈຸດສຸມສ້າງບ້ານໃຫຍ່ໃຫ້ເປັນຕົວເມືອງນ້ອຍໃນຊົນນະບົດ, ແລະແຜນການ ຈັດຕັ້ງປະຕິບັດວຽກງານພັດທະນາຊົນນະບົດ ແລະລຶບລ້າງຄວາມທຸກຍາກ ຕິດພັນກັບການ ປະຕິບັດບັນດາເປົ້າໝາຍ SDGs; ການເຄື່ອນໄຫວວຽກງານສິນເຊື່ອປະຈຳປີ 2016 ແລະທິດທາງແຜນການປີ 2017, ແຜນການຈັດຕັ້ງປະຕິບັດການສະໜອງສິນເຊື່ອໃຫ້ ແກ່ວຽກງານພັດທະນາຊົນນະບົດ ແລະລຶບລ້າງຄວາມທຸກຍາກ; ການຈັດຕັ້ງປະຕິບັດແຜນ ພັດທະນາອຸດສາຫະກຳປຸງແຕ່ງ ແລະການຄ້າ, ແຜນການປະຕິບັດນະໂຍບາຍສົ່ງເສີມ ແລະພັດທະນາ SMEs ຂອງແຂວງ. ພ້ອມນັ້ນ ຍັງໄດ້ມີການສົນທະນາປະກອບຄຳຄິດ ເຫັນ ແລະປຶກສາຫາລືຢ່າງກົງໄປກົງມາ ເພື່ອເຮັດໃຫ້ວຽກງານເຫລົ່ານີ້ພັດທະນາຂຶ້ນຕາມ ຄາດໝາຍທີ່ວາງໄວ້.
ທ່ານ ສົມພູ ດວງສະຫວັນ ໄດ້ໂອ້ລົມ ແລະສະແດງຄວາມຍ້ອງຍໍຊົມເຊີຍຕໍ່ບັນດາ ພະແນກການກ່ຽວຂ້ອງທີ່ໄດ້ເອົາໃຈໃສ່ຊີ້ນຳ-ນຳພາວຽງານຂອງຕົນຈົນສຳເລັດຕາມຄາດ ໝາຍ ແລະພ້ອມກັນສືບຕໍ່ຊີ້ນຳວຽກງານໃຫ້ກ້າວໜ້າຂຶ້ນກວ່າເກົ່າ.
(ທັດ ແກ້ວຄຳຈັນ ແລະນາງ ວັນນີ ແຝງບົວວັນ)
ໃນໂອກາດລົງເຄື່ອນໄຫວເຜີຍແຜ່ມະຕິກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດຊຸດທີ VIII, ເມື່ອວັນທີ 6 ມີນາ ທີ່ ສພຂ ຫລວງພະບາງ, ທ່ານ ສີນາວາ ສຸພານຸວົງ ຮອງລັດຖະມົນຕີກະຊວງພະລັງງານ ແລະບໍ່ແຮ່ ທັງເປັນ ສສຊ ປະຈຳເຂດເລືອກຕັ້ງທີ 6 ນຳເອົາເຄື່ອງນຸ່ງຫົ່ມທີ່ປຸກລະດົມຈາກບໍລິສັດ ລາວສາກົນ ຂາອອກ-ຂາເຂົ້າ ມູນຄ່າ 60 ລ້ານກີບ ແລະໄດ້ຮັບຈາກ 3 ອົງການຈັດຕັ້ງມະຫາຊົນຂອງກະຊວງດັ່ງກ່າວ ມູນຄ່າ 5 ລ້ານກີບ ໄປແຈກຢາຍໃຫ້ປະຊາຊົນຜູ້ທຸກຍາກຂາດເຂີນໃນທົ່ວແຂວງ; ຕາງໜ້າ ກ່າວຮັບເພື່ອນຳໄປແຈກຢາຍຕໍ່ຄັ້ງນີ້ໂດຍທ່ານ ສິງຕັນ ໄຊລືຊົ່ງ ຮອງປະທານ ສພຂ ທັງເປັນ ສສຂ ປະຈຳເຂດເລືອກຕັ້ງເມືອງໂພນໄຊ.
ຈາກນັ້ນ, ທ່ານ ສີນາວາ ສຸພານຸວົງ ໄດ້ນຳເອົາເຄື່ອງສ້າງກະແສໄຟຟ້າດ້ວຍພະລັງງານຈາກແສງຕາເວັນ ມອບໃຫ້ກອງບັນຊາການທະຫານແຂວງ ຈຳນວນ 20 ຊຸດ ລວມ ມູນຄ່າ 80 ລ້ານກີບ.
(ນາງ ສຸພາວະດີ ພັນນະສີ)